ใบโพธิ์จัดหนักให้กู้ก้อนมหึมาทรูลุยมือถือ3จี
&#8220;ไทยพาณิชย์กรุงไทย&#8221; ปล่อยกู้ทรูลุย 3จี ก้อนมหึมา 4.89 หมื่นล้าน
7 ก.ย. 2554

“ไทยพาณิชย์กรุงไทย” ปล่อยกู้ทรูลุย 3จี ก้อนมหึมา 4.89 หมื่นล้าน
นางกรรณิกา ชลิตอาภรณ์ กรรมการผู้จัดการใหญ่ ธนาคารไทยพาณิชย์ เปิดเผยว่า ธนาคารได้ให้สินเชื่อระยะยาวแก่กลุ่มทรู คอร์ปอเรชั่น ร่วมกับธนาคารกรุงไทย ธนาคารยูโอบี และธนาคารเพื่อการส่งออกและนำเข้าแห่งประเทศไทย (ธสน.) วงเงินรวม 48,940 ล้านบาท อายุเงินกู้ไม่เกิน 10 ปี เพื่อนำไปใช้ลงทุนขยายธุรกิจสื่อสารไร้สายของกลุ่มทรู และชำระคืนหนี้เดิมบางส่วน รวมทั้งใช้เป็นเงินลงทุนหมุนเวียนในการขยายธุรกิจ
นางกรรณิกา กล่าวว่า การสนับสนุนธุรกรรมครั้งนี้ ถือเป็นการให้บริการแบบครบวงจร โดยธนาคารเริ่มจากการเป็นที่ปรึกษาทางการเงินของกลุ่มธุรกิจไร้สายการศึกษาจัดโครงสร้างทางธุรกิจ และทางการเงินที่เหมาะสม รวมถึงเป็นแกนหลักร่วมกับธนาคารกรุงไทยในการจัดหาแหล่งเงินทุนในโครงการ 3จี
ทั้งนี้ วงเงินทั้งหมดจะช่วยเสริมศักยภาพให้กลุ่มทรูสามารถเดินหน้าให้บริการ 3จี ระบบ HSPA ได้ครอบคลุมทั่วประเทศ เพื่อพัฒนาไปสู่บรอดแบนด์ไร้สายเต็มรูปแบบ 
นายอาทิตย์ นันทวิทยา รองผู้จัดการใหญ่ ธนาคารไทยพาณิชย์ เปิดเผยว่า ธนาคารได้แบ่งสัดส่วนปล่อยกู้กับธนาคารกรุงไทยธนาคารละ 30-40% ที่เหลือเป็นธนาคารยูโอบี และเอ็กซิมแบงก์
ก่อนหน้านี้ไทยพาณิชย์ได้ให้สินเชื่อกลุ่มทรูไป 6,000 ล้านบาท เพื่อนำไปซื้อหุ้นจากกลุ่มฮัทชิสัน